
În ţara Mnar se află un lac întins și liniștit. Nicio apă nu 
iese, nicio apă nu intră în el. Puternica Sarnath, cetate 
construită pe malurile sale cu zece mii de ani în urmă, nu 
mai există. Dar cu mult înainte de Sarnath, când lumea abia 
începea, se ridică prin acele locuri o altă cetate, Ib, la fel de 
veche ca lacul însuși. 

Ib, orașul din piatră cenușie, era locuit de creaturi urâte și 
stranii. Pe cărămizile cilindrice de la Kadatheron se poate citi 
că aveau aceeași culoare verde ca și lacul pâclos. Aveau ochi 
proeminenţi, buze cărnoase și atârnătoare, urechi ciudate, 
iar glasul le lipsea. Coborâseră din lună, într-o noapte cu 
ceaţă, odată cu lacul și cu cetatea cenușie, Ib. Aceste făpturi 
bizare se închinau unui idol de piatră verde ca marea, cioplit 
după înfățișarea lui Bokrug, uriașa șopârlă acvatică, pe care 
o venerau în dansuri oribile când luna plină arăta ca o 
cocoasa. Pe papirusurile de la Ilarnek se mai poate citi și că 
ele descoperiseră, într-o bună zi, secretele focului. Flăcările 
fuseseră întreţinute cu grijă, spre a le însoţi, cu sclipirea lor 
fantastică, neobișnuitele ceremonii. Dar se știu foarte puţine 
lucruri despre locuitorii din Ib. Au trăit cu atât de mult timp 
în urmă, iar lumea noastră omenească e atât de nouă... 

După câteva milenii, oamenii și-au făcut apariţia în Mnar. 
Păstori oacheși cu turmele lor purtătoare de lână ridicară 


localităţile Thraa, Ilarnek și Kadatheron în lungul șerpuitului 
râu Ai. Unele triburi, mai îndrăzneţe ca altele, înaintară până 
la malul lacului, unde subsolul era foarte bogat în metale 
preţioase, și construiră cetatea Sarnath. Instalati nu departe 
de cenușia cetate Ib si de ciudatii ei locuitori, păstorii fură 
cuprinși de o ură cumplită fata de vecinii lor. Nu le plăcea sa- 
i vadă seara plimbându-se pe lângă așezare. Nu le plăceau 
nici straniile și cenușiile lor sculpturi monolitice, mărturii ale 
faptului că acea civilizație era anterioară celei cu care 
veniseră ei. Cu cât trecea timpul, tot mai multi oameni din 
Sarnath dispretuiau populaţia din Ib. Îi dispretuiau cu atât 
mai vârtos cu cât fiinţele respective erau mici, slabe și 
vulnerabile: corpurile lor aveau consistenţa piftiei și nu 
rezistau deloc la pietre ascuţite ori săgeți. 

Într-o zi, războinicii din Sarnath hotărâră să distrugă 
așezarea Ib. Prăștiași, arcași, lăncieri, cu toţii mărșăluiră 
asupra cetăţii cenușii, căreia îi masacrară locuitorii. Pentru a 
nu atinge acele făpturi stranii, le împinseră trupurile în lac 
cu ajutorul unor prăjini lungi. Apoi nimiciră sistematic tot ce 
găsiră în cetate, azvârlind în lac enormele blocuri monolitice 
dintr-o piatră gri ce nu semăna cu nicio altă piatră, până ce, 
în sfârșit, nu mai rămase nimic din vechea localitate Ib. 

Doar idolul de piatră de culoarea mării, cioplit după 
înfățișarea lui Bokrug, șopârlă apelor, găsi îndurare din 
partea războinicilor, care îl luară cu ei ca simbol al victoriei 
lor asupra zeilor și poporului cetăţii Ib. Însă, în noaptea ce a 
urmat instalării sale în templu, pe lac apăru un ciudat vârtej 
luminos, iar a doua zi mulțimea din Sarnath constată că 
idolul verde dispăruse, descoperind totodată cadavrul 
marelui preot Taran-Ish. Acesta zăcea întins lângă altarul de 
crizolit, cu fata desfigurata de un înspăimântător rictus de 
teamă. Înainte de a muri scrisese, cu o mână tremurătoare 
pe altarul de crizolit: Blestem. 

După Taran-Ish urmară multi mari preoţi in Sarnath, însă 
idolul din piatră de culoarea mării nu mai fu găsit niciodată. 
Se scurseră veacuri, Sarnath ajunse o cetate foarte prosperă. 
Doar preoţii și câteva bătrâne își mai aminteau de ultimul 
mesaj scris de Taran-Ish pe altarul de crizolit. Exista acum 
un drum de legătură între Sarnath si Ilarnek. Numeroase 


caravane îl foloseau în comerțul lor cu metale preţioase, 
țesături fine, bijuterii, cărți, unelte pentru meșteșugari, și cu 
toate obiectele de lux pretuite de populaţia ce locuia de-a 
lungul șerpuitorului râu Ai și dincolo de el. 

Sarnath deveni o localitate încă și mai frumoasă, mai plină 
de roadele înţelepciunii, mai puternică. Își trimisese 
armatele să cucerească ţinuturile învecinate, până în ziua 
când nu mai există decât un singur rege, pe tronul din 
Sarnath, conducător al întregii tari Mnar. Magnifica Sarnath 
era minunea lumii, mândria întregii omeniri. Zidurile sale 
erau din marmură șlefuită. Aveau trei sute de coti înălțime si 
șaptezeci și cinci lărgime, ca să poată permite carelor să 
circule cu ușurință. În partea dinspre lac fusese ridicat un 
zid de piatră verde care să oprească valurile uriașe ce 
comemorau astfel, în mod curios, o dată pe an, distrugerea 
cetăţii Ib. Când intrai în oraș, cincizeci de bulevarde largi, 
traversate de cincizeci de străzi, uneau lacul cu porţile. 
Toate erau pavate cu onix, exceptându-le pe cele pe care 
treceau caii, cămilele și elefanții, acestea fiind acoperite cu 
granit. Fiecare din porțile de bronz ale cetăţii era flancată cu 
statui de lei și elefanţi, cioplite dintr-o piatră necunoscută. 
Casele din Sarnath erau din cărămizi lăcuite și calcedonie; 
fiecare avea o grădină închisă între ziduri și un frumos bazin 
cu apă limpede. Erau foarte plăcute și unice în felul lor. 
Bolile lor splendide îi încântau pe călătorii veniţi din Thraa, 
din Ilarnek si din Kadatheron. 

Si totusi, aceste case nu insemnau nimic in comparatie cu 
măreţia palatelor, a templelor si grădinilor aparţinând 
bătrânului rege Zokkar. Cea mai mică dintre numeroasele 
sale reședințe era mai minunată decât cea mai frumoasă 
clădire din Thraa, din Ilarnek sau din Kadatheron. Palatele 
lui erau atât de înalte că, văzute de afară, păreau să atingă 
cerul. Iar când le luminau tortele inmuiate în ulei de Dother, 
pereţii lăsau să se distingă mari fresce epice de o splendoare 
și o bogăţie inimaginabile. Toate coloanele de marmură erau 
sculptate, iar spaţiile de la parter încântător decorate cu 
berile, cu lapislazuli și alte pietre rare, aranjate în așa fel 
încât să reproducă extraordinare covoare florale. Mai erau 


fântâni somptuoase, ale căror jeturi de apă înmiresmată 
alcătuiau dansuri de un rafinament uimitor. 

Cât despre tronul regal, el se înălța cu multe trepte 
deasupra solului plin de strălucire. Era în întregime din 
ivoriu, cioplit dintr-o singură bucată. Nimeni n-ar fi știut să 
spună de unde putea proveni blocul acela enorm, dar el 
existase, fiindcă tronul era dovada. 

Mai existau numeroase galerii și circuri uriașe unde leii, 
elefanții și oamenii se înfruntau pentru plăcerea regilor. 
Câteodată, aceste arene erau umplute cu apele lacului 
pentru a îngădui organizarea de lupte între înotători, sau 
între oameni și diferite specii periculoase de animale 
acvatice. 

Cele șaptesprezece temple din Sarnath semănau cu niște 
turnuri înalte și, pe măsură ce te apropiai de ele, observai că 
fuseseră construite din pietre multicolore cu totul 
necunoscute în alte parti. Cel mai mare dintre ele avea o mie 
de coti înălţime. Acolo trăia marele preot, într-un lux cu 
nimic mai prejos celui princiar. Acolo se aduna mulțimea ca 
să-i adore pe Zo-Kalar și pe Tamash și Lobon, principalele 
zeități din Sarnath, ale căror racle, învăluite în tămâie, 
păreau tronuri de monarhi. Imaginile acestor idoli erau atât 
de perfect lucrate, atât de vii, încât ai fi jurat că zeii bărboși 
ședeau acolo în carne și oase. În templu se perpetua ura lui 
Bokrug, șopârla apelor. Și tot acolo se păstrase altarul de 
crizolit pe care stătea înscris blestemul lui Taran-Ish. 

Bătrânul rege Zokkar mai poruncise să se construiască 
niște grădini marete. Ele se aflau în mijlocul cetăţii Sarnath, 
pe un loc larg, înconjurat de ziduri înalte și acoperit de un 
imens dom de sticlă prin care soarele, luna și planetele se 
reflectau cu sclipiri blânde, atât ziua cât și noaptea. Vara, 
grădinile erau răcorite de o briză plăcut mirositoare, 
răspândită prin dispozitive ingenioase, iar iarna, un nevăzut 
sistem de încălzire întreținea înlăuntrul grădinilor o 
temperatură de primăvară. O mulţime de poduri încălecau 
micile cursuri de apă rostogolite peste pietricele colorate. 
Despartite prin peluze largi, pârâiașele, care străbăteau 
spaţii extrem de divers colorate, cădeau sub formă de 
cascada în niște bălți cu nuferi infloriti. Lebede albe pluteau 


acolo în tihnă, legănate de cântecele melodioase ale 
păsărilor rare, rivalizand cu susurul apelor. Malurile 
înverzite erau dispuse în terase supraetajate, prevăzute ici- 
colo cu butuci de viță-de-vie, cu arbori infloriti și cu bănci de 
marmură ori de porfir. Si mai erau capele și temple mai mici 
unde te puteai odihni în reculegere deplină, rugându-te 
zeilor celor mai apropiați. 

În fiecare an, Sarnath comemora distrugerea cetăţii Ib. 
Era prilej de cântece, de băutură și dans. Aveau loc petreceri 
numeroase si importante. Serbări insufletite, unde cântau 
din lăută artiști încununaţi cu trandafiri de Zokkar, omagiind 
vitejia strămoșilor care exterminasera locuitorii din Ib. Ca să 
blesteme osemintele morţilor, regii se aplecau peste lacul 
unde acestea zăceau în adâncuri. 

La început, marilor preoţi nu le plăceau asemenea 
manifestări ale bucuriei sălbatice, întrucât circulau printre ei 
povești stranii. Se vorbea de felul cum dispăruse idolul de 
culoarea mării, de faptul ca Taran-Ish n-ar fi murit de nimic 
altceva, decât de frică. Din înălțimea turnului lor, spuneau 
preoţii, observau uneori licăriri pe apele lacului. Dar anii 
trecură fără ca vreun lucru important să se petreacă. Preoţii 
ajunseră să râdă de povestea aceea și să se alăture în cele 
din urmă orgiilor făcute de petrecăreţi. In fond, nu 
săvârșiseră oare ei înșiși, din vârful turnului lor, ritul 
străvechi și secret al urii față de Bokrug? 

Sarnath trăi o mie de ani în bogăţie și plăceri. Sărbătorirea 
mileniului scurs de la distrugerea cetăţii Ib depăși în măreție 
tot ce se putea imagina. In tara Mnar, festivitățile fuseseră 
pregătite vreme de zece ani. Cu ocazia aceea, oamenii 
dădură fuga din Thraa, din Ilarnek și din Kadatheron, care pe 
cai, care pe cămile, care pe elefanţi. În ajunul marii zile, 
prinții și pelerinii ridicaseră corturi și pavilioane dinaintea 
zidurilor de marmură. 

În sala banchetului, Nargis-Hei, regele, îmbătat de vinul 
vechi din pivnițele de la Pnoth, oraș cucerit, petrecea 
înconjurat de nobilii săi. Avea la masă bucate ispititoare: 
păuni de pe îndepărtatele dealuri Linplan, călcâie de cămilă 
din deşertul Bnazic, nuci, mirodenii din crângurile 
sydathriene, perle de Mtal, bătute de valuri și dizolvate în 


oțet de Thraa. Bucătari vestiți pregătiseră o sută de sosuri 
diferite. Dar felurile preferate de convivi erau peștii cei mari 
din lac, serviţi pe platouri de aur, încrustate cu rubine si 
diamante. 

În vremea asta, ceilalți sărbătoreau mileniul prin alte 
locuri. In turnul Marelui Templu, preoţii gustau si ei din 
plăcerea festinului, iar sub pavilioanele ridicate în afara 
incintelor, prinții străini își organizaseră propriile lor 
petreceri. 

Marele preot Gnai-Kah fu cel dintâi care văzu umbrele 
coborând spre lac din luna cocosata și ceața verde ridicându- 
se deasupra întinderii de apă spre a învălui într-un halou 
funest domurile și turnurile cetăţii Sarnath, de-acum 
condamnată. 

Apoi, cei care erau în turnuri și în jurul orașului văzură 
plutind pe ape lumini stranii, pe când pintenul de piatră 
cenușie Akurion, care în mod obișnuit se înălța pe malul 
lacului, ajunsese sub apă. Frica puse stăpânire pe prinții din 
Ilarnek si din Rokol, care porunciră să li se desfaca în grabă 
corturile și plecară. 

Către miezul nopţii, toate porţile de bronz ale cetăţii 
Sarnath se deschiseră, lăsând să treacă o mulțime îngrozită 
care invadă câmpia. Era momentul când toţi străinii o luară 
la fugă. Pe chipurile acelea terorizate se citea o nebunie 
născătoare de orori cu neputinţă de suportat. Cuvintele 
smulse de pe buzele lor evocau scene atât de înfiorătoare, 
încât nimeni nu cuteză să le verifice spusele. Oamenii 
pătrunși în sala banchetului regal o părăsiseră buimaci, cu 
ochii iesiti din orbite de spaimă. Căci Nargis-Hei și curtea sa 
dispăruseră din locul acela invadat de o hoardă de creaturi 
verzui, mute, cu ochi bulbucati, cu buze cărnoase și 
atârnătoare, cu urechi ciudate. Nou-venitii dansau, agitau 
platourile încrustate cu rubine și diamante, din care tasneau 
flăcări. Prinții și pelerinii care fugeau din cetate, călărind pe 
cai, pe cămile sau pe elefanţi, se întoarseră pentru ultima 
dată spre lacul înghiţit de ceaţă și văzură stânca Akurion 
scufundată. 


Cei ce s-au salvat din acele locuri înfricoșătoare povestiră 
tuturor întâmplarea. Caravanele evitară cetatea Sarnath, 
renunțând la metalele ei preţioase. 

Trecu multă vreme până când să reapară oamenii. Nu erau 
însă locuitorii ţării Mnar, ci niște tineri blonzi cu ochi 
albaștri. Pe drumul spre Sarnath, acești aventurieri găsiră 
marele lac liniștit și pintenul cenușiu care îl domina. Dar nu 
văzură minunea lumii și fala întregii omeniri. Acolo unde 
cândva se ridicau ziduri de trei sute de coti și turnuri inca si 
mai înalte, se afla un râu mlăștinos. Unde trăiseră cincizeci 
de milioane de oameni, se târa acum detestata șopârlă a 
apelor. Până și minele de metale preţioase, dispăruseră și 
ele... Da, blestemul se abatuse peste Sarnath. 

Infundat în stufăriș, fu găsit însă un curios idol verde. O 
sculptură străveche, înfăţișându-l pe Bokrug, marea șopârlă 
acvatică. Transportat in cel mai înalt templu din Ilarnek, 
idolul este de atunci adorat, în serile cu lună cocoșată, în 
cetăţile din Mnar. 


